इस देश में कई ऐसे महान साधू संत हुए हैं जिनके नाम इतिहास में सदा के लिए अमर हो गए | आज भी इस देश में कई सच्चे साधू सन्यासी मौजूद हैं परन्तु दुर्भाग्यवश यह भी सत्य है कि कई ढोंगी लोग भी स्वघोषित साधू संत बनकर जनता के कुछ भोलेपन और कुछ मूर्खता का फायदा उठाकर धर्म का व्यापार सजाये बैठे हैं | लेकिन यहाँ जनता को अपनी बुद्धि का उपयोग करना होगा यह समझने के लिए कि कौन सा साधू सच्चा है और कौन ढोंगी है | पिछले कुछ सालों में कई ढोंगी तथाकथित संतों की पोल खुली और यदि उनका जीवन देखें तो कोई भी समझदार व्यक्ति समझ सकता है कि उनके जीवन में सन्यास या धर्म जैसा तो कुछ कभी था ही नहीं | बड़े बड़े आश्रम, शाही ठाट बाट, कमाई के नए नए जुगाड़, पैसे लेकर वी. वी. आई. पी. दर्शन, धर्म की जगह अधर्म का पाठ आदि इन सभी जगह होता था और कई सालों से हो रहा था | सिर्फ बड़े बड़े आश्रम बनाकर भगवान का नाम लेने से तो कोई साधू नहीं बन जाता | इस देश में जितने भी महान साधू संत हुए उनके जीवन के बारे में आप पढ़ें तो आपको कहीं भी कोई धन वैभव का लालच, आडम्बर, मूर्ख बनाकर पैसे ऐंठने जैसे पाखण्ड नहीं दिखाई देंगे |